Teknologiselskapet fra Larvik offentliggjorde nylig årsregnskapet for 2016. De viste en omsetningsvekst på over 30 prosent til 471,8 millioner kroner og et resultat før skatt (EBITDA) på 68,2 millioner.

Men veksten kommer ikke til å stoppe her, skal man tro Abax-toppene. I øyeblikket lyser de ut en rekke stillinger. Blant annet skal de ansette minst 25 nye utviklere til hovedkontoret i Larvik. Stillingene er innenfor et bredt spekter av områder i den tekniske avdelingen i bedriften.

– Vi har ansatt folk hele tiden opp gjennom, men nå girer vi kraftig opp. Med det kommer vi til å bli et teknologisenter i Vestfold som folk vil legge merke til. Vi har høye tanker om oss selv, men med den veksten og arbeidsoppgavene vi har, ser vi oss selv som et mini-Google i Larvik, sier utviklingssjef Glenn Bergan.

– Det som er viktig for å få folk til Larvik er at de kjøper en visjon. De vil ikke komme til oss fordi de skal sitte og programmere noe annet, men fordi vi skal gjøre noe helt spesielt og kult. Vi er i dag spesialisert mot å løse problemer for våre kunder som har bil i arbeid. Det innebærer at vi er tett på teknologitrendene som kommer, som for eksempel «Internet of Things» og «Connected Cars». Dette er store og voksende segmenter som Abax definitivt vil sette sitt avtrykk i, sier rekrutteringsansvarlig Atle Karlsen.

Les også: Abax leverte nok et superår

Ti nye land i året

Det er ikke bare hjemme i Larvik at Abax blir større. De girer også opp med tanke på nye markeder.

– Vi har store ambisjoner om å bli den ledende telematikkaktøren i verden. Vi ønsker også å vokse gjennom oppkjøp, og har planer om å gå inn i ti nye land i året de neste fire årene, sier viseadministrerende direktør Bjørn Erik Helgeland.

Les også: Marie er eneste kvinne blant 30 utviklere på jobben

I dag har Abax kontorer i Norge, Sverige, Danmark, Finland, Nederland, Polen, England og Kina. Om det går som bedriften håper vil de altså være representert i en fjerdedel av verdens land i løpet av fire år. Men hovedkontoret blir der det er i dag.

– Så lenge jeg er her kommer Larvik til å være vårt hovedkontor, fastslår Helgeland.

Telematikk Satt sammen av ordene «tele» og «informatikk». Fellesbetegnelse på tjenester og systemer som er basert på kombinasjoner av teleteknikk og datateknikk. I Norge kan man studere telematikk ved NTNU i Trondheim og ved Forsvarets ingeniørhøyskole (FIH)

Blir rundt 80 utviklere

Fra før er de 35 ansatte i den tekniske seksjonen i Larvik, i tillegg til 24 innleide på langtidskontrakter i polske Katowice. Planen er etter hvert å bygge et helt eget teknologisenter i Hammerdalen i Larvik.

Abax ser på to markeder når de nå leter etter folk: De som bor i Vestfold- og Grenland-området, og de som har tilknytning til områdene, men i øyeblikket bor andre steder.

– Med under en halvtime å kjøre fra alle de store byene i Grenland og Vestfold er det et åpenbart hjemmemarked. Men det å få folk hjem til Vestfold er kanskje hovedmålet. Det sitter mange folk med tilknytning til Grenland og Vestfold i Oslo eller andre storbyer og venter på den rette muligheten til å flytte hjem, sier Bergan.

Les også: Abax flytter hele hardwareproduksjonen til Norautron